להתראות נעורים שלום אהבה

"להתראות נעורים שלום אהבה" הוא אלבום האולפן השביעי של להקת הפופ רוק הישראלית משינה, שיצא בינואר 1995. היה זה אלבומה האחרון של הלהקה טרם התפרקותה באותה השנה.

רקע
חברי משינה החלו לעבוד על האלבום בינואר 1994. את האלבום הזה הפיקו חברי הלהקה לבדם, כשבסיסט הלהקה מייקל בנסון שימש מפיק האלבום וקלידן הלהקה אבנר חודורוב טכנאי ההקלטה. ללהקה היה די חומר לשני אלבומים שלמים, אחד שנכתב כולו בידי הסולן יובל בנאי ואחד שנכתב כולו בידי הגיטריסט שלומי ברכה, והייתה התלבטות אילו מהשירים להקליט. כאשר נעדרו ברכה והמתופף איגי דיין מחזרות הלהקה למשך כשבועיים עקב מחלה, החלו בנאי, בנסון וחודורוב לעבוד על האלבום שאת כל שיריו כתב והלחין יובל בנאי.

האלבום בנוי מ־11 שירים המשרים אווירה של סיום, ביניהם השיר "תחזור תחזור" ו"להתראות נעורים שלום אהבה", שהטקסט שלו מרמז על סוף עידן, עם שורות כ"משהו בחיי הולך להשתנות". ואכן חברי הלהקה הודיעו על סוף פעילותה חודשים אחדים לאחר יציאת האלבום. שיר הנושא ו"תחזור תחזור" היו משיריו המצליחים ביותר של האלבום, ופרט להם הצליחו גם "רכבות", "את לא כמו כולם", "מילים ועוד מילים" ו"בן המלך".

שני טקסטים בשיר מרמזים על אירועים אקטואליים שאירעו זה אחר זה ב־25 וב־26 בפברואר 1994:
"הָיָה זֶה יוֹם סַגְרִיר וְהַקְּבוּצָה הִפְסִידָה" ו"חָזַרְנוּ מֵחֵיפָה עִם הַפָּנִים בֵּין הַיָּדַיִם" מתייחס לתבוסה של מכבי תל אביב מול מכבי חיפה 5:0 בעונת 1993/1994. 
"הוּא הָיָה מְטוֹרָף", אָמַר פּוֹלִיטִיקַאי מְשֻׁפְשָׁף / "נֶהֶרְגוּ עֶשְׂרוֹת אֲנָשִׁים" סִיֵּם קַרְיָן הַטֵּלֵוִיזְיָה / "נְקַוֶּה שֶׁיִּהְיֶה שָׁקֵט. עַכְשָׁו הַפִּרְסוֹמוֹת" מתייחס לטבח מערת המכפלה שביצע ברוך גולדשטיין יום קודם לכן. 

"תחזור תחזור" היה השיר האחרון שכתב בנאי לאלבום. בידיעה ש"להתראות נעורים שלום אהבה" יהיה השיר הפותח את האלבום וש"תחזור תחזור" יהיה השיר הסוגר, הוחלט לקרוא את הטקסט של השיר הפותח, "להתראות נעורים שלום אהבה", בתום השיר "תחזור תחזור". בנאי הביא את אביו יוסי כקריין בשיר. יוסי בנאי קרא את השיר כמכתב לאהובה שמעבר לים. 

האלבום מסתיים ב"היה לי חלום", השיר שבעיקרו חוזר על המילים של "עכשיו את בוכה" בסגנון סווינג קצבי וקליל. האווירה בו מנוגדת לחלוטין ללחן של "עכשיו את בוכה" ולמילים המורבידיות.

האלבום הגיע למעמד אלבום זהב תוך מספר חודשים.

בשנת 2021 יצא האלבום לראשונה על גבי תקליט (באותה העת היה זמין על גבי קלטות שמע ותקליטורים בלבד), מתוכו הושמט השיר "היה לי חלום". באותה שנה יצאה לאור מהדורה מורחבת של האלבום לשירותי הסטרימינג, כאשר זו כללה את האלבום, גם הוא ללא "היה לי חלום", לאחר מאסטרינג מחודש ומספר רמיקסים מאת רע מוכיח.

 רשימת השמעה 

 מהדורת 2021 

משתתפים

 משינה 
 יובל בנאי - זמרה, גיטרה (7)
 מייקל בנסון - גיטרה בס (1-10), זמרה (11), קולות רקע (4, 5)
 שלומי ברכה - גיטרה (1-10), זמרה (11), קולות רקע (4, 5)
 איגי דיין - תופים (1-7, 9, 10), כלי הקשה (1, 2), פסנתר (4), גיטרה (4), זמרה (9), קולות רקע (5, 6, 10)
 אבנר חודורוב - קלידים, סקסופון (1), פסנתר חשמלי (2, 6, 10), כלי הקשה (5), קולות רקע (4, 5, 7, 9, 10)

 משתתפים נוספים 

 דינה אברג'יל - קולות רקע (1), זמרה (1)
 לימור עופר - קולות רקע (1), זמרה (1)
 לימור עזרא - קולות רקע (1), זמרה (1)
 יוסי בוזין - כלי הקשה (1, 10)
 נאור דיין - גיטרה (5)
 מרלה גלן - קולות רקע (8), זמרה (8)
 קרני פוסטל - צ'לו (8)
 משה לוי - אקורדיון (10)
 יוסי בנאי - ספוקן וורד (10)

קישורים חיצוניים

  את לא כמו כולם, מתוך ערוץ המוזיקה של הטלוויזיה החינוכית הישראלית באתר YouTube

הערות שוליים

קטגוריה:אלבומי משינה
קטגוריה:אלבומי זהב בישראל
קטגוריה:אלבומי רוק ישראליים
קטגוריה:אלבומים בעברית
קטגוריה:אלבומי חברת הד ארצי
קטגוריה:אלבומי 1995